SKRIFTLIG FORESPØRGSEL E-1273/01

af Jorge Hernández Mollar (PPE-DE) til Kommissionen

(2. maj 2001)

Om: Overordnet europæisk plan for modtagelse af flygtninge

Det fremgår med al ønskelig tydelighed, at der må indføres fælles retsbestemmelser, for at der kan dæmmes op for den tiltagende indvandring i Europa og udarbejdes en samlet og afbalanceret politik for indvandring.

Blandt de forholdsregler, der kan være tale om, nævnes muligheden for, at de enkelte EU-lande på forhånd orienterer Kommissionen om deres årlige prognoser for modtagelse af indvandrere med konkrete data om antallet, faglige kvalifikationer og placering på arbejdsmarkedet. Herefter vil Kommissionen så kunne udarbejde en overordnet plan for modtagelse.

Eftersom nogle landes regeringer allerede har underskrevet tosidede aftaler med bestemte tredjelande, hvordan mener Kommissionen da, at den alligevel vil være i stand til at fremme en fælles aftale med henblik på en mere rationel indvandring i samtlige EU-lande for at dække behovene og undgå en ukontrolleret indvandring?

Svar afgivet på Kommissionens vegne af António Vitorino

(30. juli 2001)

I sin meddelelse om en indvandringspolitik i EU(1) af 22. november 2000 opridser Kommissionen sine idéer til en ny, samlet indvandringsstrategi for at håndtere flygtningestrømmen, navnlig en fælles indvandringspolitik. Kernen i denne politik bliver et fælles regelsæt, hvis grundlag medlemsstaterne allerede er enedes om (EF-traktatens artikel 63 (tidl. artikel 73K). I henhold til det detaljerede program, der blev afstukket på Det Europæiske Råds møde i Tammerfors den 15.-16. oktober 1999 og fastsat i resultattavlen vedrørende fremskridt hen imod oprettelsen af et område med frihed, sikkerhed og retfærdighed i EU(2), har Kommissionen allerede fremsat forslag på en række områder, som udgør de første elementer i dette regelsæt. Medlemsstaterne får ansvaret for at gennemføre disse retlige instrumenter og fastsætte national lovgivning i det omfang, det er nødvendigt. For at sikre kohærensen har Kommissionen også vedtaget forslag om en åben metode til koordinering af Fællesskabets indvandringspolitik(3).

For så vidt angår lovlig indvandring er Kommissionen ved at udarbejde en række forslag vedrørende tredjelandsstatsborgeres ret til indrejse, herunder et udkast til Rådets direktiv om tredjelandsstatsborgeres indrejse i beskæftigelses- og erhvervsøjemed, som Kommissionen vedtog den 12. juli 2001(4). Hensigten er at skabe fælles betingelser for tredjelandsstatsborgeres indrejse i beskæftigelses- og erhvervsøjeme der bl.a. vedrører

udformningen af horisontale evalueringsprogrammer, varigheden af opholdstilladelser meddelt i henhold til direktivet samt andre spørgsmål. Det er som en del af koordineringsproceduren hensigten, at medlemsstaterne skal tilvejebringe oplysninger til Kommissionen om indvandrere, der får indrejsetilladelse, herunder bl.a. data om det samlede antal, beskæftigelse og erhvervsmæssige kvalifikationer. Medlemsstaterne vil således, når de giver tredjelandsstatsborgere ret til indrejse i beskæftigelses- og erhvervsøjemed, skulle overholde kriterierne i direktivet, når dette er trådt i kraft.

Der vil således blive udarbejdet en generel oversigt over indvandringspolitik og -praksis, der skal danne grundlag for indkredsningen af fælles problemer og løsninger på europæisk plan, når dette er hensigtsmæssigt.

(1) KOM(2000) 757 endelig udg.

(2) Jf. den halvårlige ajourføring KOM(2000) 782 endelig udg. og KOM(2001) 278 endelig udg.

(3) KOM(2001) 387 endelig udg.

(4) Forslag til direktiv om betingelserne for tredjelandsstatsborgeres indrejse og ophold med henblik på beskæftigelse som lønmodtagere og udøvelse af selvstændig erhvervsvirksomhed (KOM(2001) 386).